“หุ้นพลังงาน” คึกยกแผง! รับน้ำมันดิบพุ่งแรง “กรภัทร” แนะเก็งระยะสั้น PTTGC-TOP
“หุ้นพลังงาน” คึกยกแผง! รับน้ำมันดิบพุ่งแรง “กรภัทร” แนะเก็งระยะสั้น PTTGC-TOP
8 มี.ค. 2564

นายกรภัทร วรเชษฐ์ ผู้อำนวยการฝ่ายวิจัยและบริการการลงทุน บล.โนมูระ พัฒนสิน เปิดเผยในรายการ “ข่าวหุ้นเจาะตลาด” ว่า กรณีเหตุการณ์กลุ่มกบฏฮูตีของเยเมนยิงโดรนและขีปนาวุธเพื่อหวังโจมตีแห่งอุตสาหกรรมน้ำมันของซาอุดีอาระเบีย รวมถึงโรงกลั่นน้ำมันของบริษัทซาอุดี อารามโค ซึ่งทำให้ราคาน้ำมันดิบปรับตัวเพิ่มขึ้นในวันนี้
โดยจากกรณีดังกล่าวจะเป็นแรงหนุนให้กับหุ้นพลังงาน และจะขับเคลื่อนให้ดัชนีตลาดหุ้นไทยปรับตัวเพิ่มขึ้น เนื่องจากหุ้นพลังงานเป็นหุ้นที่มีน้ำหนักกับตลาดมากที่สุด
ทั้งนี้ ยังคงต้องระมัดระวังในการลงทุน เนื่องจากการปรับตัวขึ้นครั้งนี้น่าจะเป็นการปรับตัวขึ้นในระยะสั้นจากเหตุการณ์ดังกล่าวเท่านั้น ซึ่งหากหมดประเด็นบวกก็อาจจะทำให้ชะลอความร้อนแรงลง
อย่างไรก็ตาม นายกรภัทร ระบุว่า สัปดาห์นี้แนวโน้มตลาดหุ้นไทยยังอยู่ในภาพของการปรับตัวขึ้น แต่ยังคงต้องติดตามในส่วนของบอนด์ยีลด์อย่างใกล้ชิด โดยธนาคารกลางของสหรัฐอเมริกา หรือ FED จะมีการประชุมนโยบายทางการเงินในระหว่างวันที่ 16-17 มี.ค.นี้ ซึ่งต้องจับตาดูว่าทาง เฟด จะมีนโยบายในการควบคุมความร้อนแรงของบอนด์ยีลด์อย่างไร
สำหรับหุ้นที่น่าสนใจในช่วงสัปดาห์นี้ เน้นหุ้นในกลุ่มแลกการ์ดอย่าง CPALL, CPF ได้ประโยชน์จากการฟื้นตัวของเศรษฐกิจโลก กลุ่มพลังงาน TOP, PTTGC กลุ่มแบงก์ KBANK, BBL เป็นต้น
ส่วนหุ้นที่เน้นเก็งกำไรระยะสั้น มองเป็น PTTGC แนวต้าน 67-70 แนวรับ 65 บาท รวมถึง TOP ให้แนวต้าน 65-66 บาท และแนวรับ 62 บาท
อนึ่ง วันนี้ราคาหุ้นกลุ่มพลังงานปรับตัวขึ้นกันถ้วนหน้า นำโดย PTT ล่าสุดเมื่อเวลา 10.46 น. อยู่ที่ระดับ 41.75 บาท บวกไป 1.25 บาท หรือขึ้นไป 3.09% มูลค่าการซื้อขาย 1,384.47 ล้านบาท,  PTTEP อยู่ที่ระดับ 120.50  บาท บวกไป 4.50บาท หรือขึ้นไป 3.88% มูลค่าการซื้อขาย 1,211.87 ล้านบาท, PTTGC อยู่ที่ระดับ 68.25 บาท บวกไป 2.75 บาท หรือขึ้นไป 4.20% มูลค่าการซื้อขาย 1,024.56 ล้านบาท, IRPC อยู่ที่ระดับ 3.58 บาท บวกไป 0.08 บาท หรือขึ้นไป 2.29% มูลค่าการซื้อขาย 489.44 ล้านบาท, SPRC อยู่ที่ระดับ 9.90 บาท บวกไป 0.25 บาท หรือขึ้นไป 2.59 % มูลค่าการซื้อขาย 141.48 ล้านบาท, BCP อยู่ที่ระดับ 28.75 บาท บวกไป 0.50 บาท หรือขึ้นไป 1.77 % มูลค่าการซื้อขาย 53.67 ล้านบาท